Friptura de căprioară nu se face foarte uşor, zic asta în primul rând pentru că trebuie să aşteptaţi o zi întreagă până stă carnea la fezandat şi abia apoi se pune la cuptor, însă rezultatul merită!

Ingrediente pentru friptură



– 2 kg. carne căprioară

– 100 gr. slănină afumată

– 3 căţei usturoi

– 2 cepe

– 2 morcovi

– 2 foi de dafin

– sare

– cimbru

– piper

– 300 ml. vin roşu

– 150 ml. apă

– 3-4 linguri de ulei

Friptură de căprioară – Mod de preparare

Fezandarea cărnii



Se spală foarte bine carnea de căprioară şi se curăţă de pieliţe. Dacă aveţi o bucată de coastă este bine să o tăiaţi astfel încât să obţineţi cotlete din ea.

Într-un castron mare se pune carnea, se adaugă ingredientele următoare pentru marinată: 1 morcov, 1 ceapă, sare, cimbru, piper, dafin, 150 ml. vin şi apă rece cât să acopere carnea din castron, apoi se ţine la frigider 24 de ore la fezandat. Din când în când se învârte carnea în marinata din castron.

Friptură de căprioară la cuptor

A doua zi, după ce se ţine carnea un pic la zvântat, se pune în tava de friptură şi se împănează cu usturoi şi bucăţele de slănină, se adaugă 1 ceapă tăiată solzişori, 1 morcov tăiat rondele, piper, sare, cimbru, apă, ulei şi 150 ml. vin.

Se ţine tava în cuptor la foc potrivit pentru aproximativ 2 ore. Nu uitaţi din când în când să întoarceţi friptura în tavă.



